КОМИ РЕСПУБЛИКАЛÖН ОЛАНПАС

**Коми Республикаса Государственнöй Сöветын петкöдчöм политическöй партияяслысь ставлы восьса телеканал да радиоканал пыр налöн удж йылысь юöртiгöн öткодьлун гарантируйтöм йылысь**

Примитöма Коми Республикаса

Государственнöй Сöветöн 2010 вося лöддза-номъя тöлысь 24 лунö

Тайö Оланпасыс «Политическöй партияяс йылысь» Федеральнöй оланпаслöн 32 статья серти урчитö Коми Республикаса Государственнöй Сöветын петкöдчöм политическöй партияяслысь öткодьлун гарантируйтöм (водзö – парламентскöй партияяс) ставлы восьса телеканал да радиоканал пыр налöн удж йылысь юöртiгöн.

**1 статья. Тайö Оланпасын вöдитчана кыв вежöртасъяс йылысь**

Тайö Оланпасын вöдитчöны татшöм кыв вежöртасъясöн:

1) Государственнöй Сöветын петкöдчöм политическöй партия (парламентскöй партия), - политическöй партия (сылöн региональнöй юкöн), кöнi кандидатъяслысь списоксö лэдзöма юклыны Коми Республикаса Государственнöй Сöветын депутатскöй мандатъяс вылö, а сiдзжö политическöй партия (сылöн региональнöй юкöн), кöнi кандидатъяслöн списоклы сетöма депутатскöй мандат Коми Республикаса Государственнöй Сöветын оланпас серти;

2) ставлы восьса телеканал да радиоканал – йöзöс юöртан средство (телепрограмма (телепередача), радиопрограмма (радиопередача)), кутшöмöс регистрируйтöма олöмö пöртысь федеральнöй власьт органса мутас органöн, кодöс уполномочитöма йöзöс юöртан средство регистрируйтöм кузя могъяс збыльмöдöм вылö, мый вылö тайö Оланпасöн индöма могмöдны парламентскöй партияяслысь öткодьлун гарантияясöн налысь удж петкöдлiгöн.

**2 статья. Тайö Оланпаслöн уджалан юкöн**

1. Тайö Оланпасыс паськалö ставлы восьса телеканал да радиоканал пыр парламентскöй партияяслöн удж йылысь юöртöмкöд йитчöм йитöдъяс вылö.

2. Тайö Оланпаслöн уджыс оз паськав йитöдъяс вылö, мый йитчöма:

1) лöсялана бöрйысян кампания, референдум кампания заводитчан лунсянь бöрйысьöмъяслысь, референдумлысь помшуöмъяс йöзöдан лунöдз кадколастö парламентскöй партияяс йылысь юöр босьтöм да паськöдöм вылö Россия Федерацияса гражданалысь правояс гарантируйтöмкöд;

2) государственнöй власьт органъяслöн, меставывса асвеськöдлан органъяслöн, государственнöй да муниципальнöй органъяслöн удж йылысь юöртöмкöд, сэтшöм случайяс кындзи, кор йöзöдöны тайö Оланпаслöн 5 статьяса 2 юкöнлöн 3 – 5 пунктъясын индöм депутатъяслöн да фракцияяслöн удж йылысь юöр;

3) ставлы восьса государственнöй торъя телеканалъяс да радиоканалъяс (челядьлы, культура, шылада, спортивнöй да мук.) лэдзöмкöд да паськöдöмкöд.

**3 статья. Парламентскöй партияяслöн удж йылысь юöртан öтувъя принципъяс**

Парламентскöй партияяслöн удж йылысь ставлы восьса телеканал да радиоканал пыр юöртöны татшöм принципъяс серти:

1) юöртöны быд парламентскöй партия йылысь öтмында;

2) парламентскöй партияяслöн удж йылысь юöртöм бöрся государственнöй контрольлöн публичносьт;

3) парламентскöй партияяслöн удж йылысь ставлы восьса телеканаллöн да радиоканаллöн творческöй независимосьт да профессиональнöй асшöрлун, тшöтш ас кежысь татшöм юöртан подувсö, формасö да ногсö урчитöм;

4) парламентскöй партияяслöн удж йылысь телевизор видзöдысьясöс да радио кывзысьясöс быд боксянь да объективнöя юöртöм.

**4 статья. Парламентскöй партияяслы öткодьлун гарантия сетöм могысь налöн удж йылысь юöртiгöн ставлы восьса телеканал да радиоканал урчитан пöрадок**

1. Медым могмöдны öткодьлун гарантияясöн парламентскöй партияясöс налöн удж йылысь юöртiгöн ставлы восьса телеканал да радиоканал пыр, Коми Республикаса Юралысь урчитö регионса öти государственнöй телеканал да регионса öти государственнöй радиоканал, а сiдзкö телеканал да радиоканал, кутшöмöс учредитысьнас (учредитысьяснас) лоöны Коми Республикаса государственнöй органъяс, Коми Республикаса государственнöй учреждениеяс либö Коми Республикаса государственнöй öтувъя предприятиеяс, либö телеканал да радиоканал, кутшöмöс паськöдö Коми Республикаса телерадиовещаниелöн государственнöй организация, либö телеканал да радиоканал, кутшöмöс учредитöма да (либö) кутшöмöс паськöдöны (паськöдö) организацияяс (организация), кодъяслöн (кодлöн) уставнöй капиталас эм Коми Республикалöн пай.

2. Кор Коми Республикаын абу региональнöй государственнöй телеканалыс да радиоканалыс, сэки парламентскöй партияяслöн удж йылысь юöртöны тайö Оланпасöн артыштöм пöрадок серти Коми Республикаса Юралысьöн урчитöм ставлы восьса телеканал да радиоканал пыр.

3. Парламентскöй партияяслысь öткодьлун гарантируйтöм могысь налöн удж йылысь юöртiгöн ставлы восьса телеканалсö да радиоканалсö урчитöны татшöм бöръян критерийяс серти:

1) кымынысь юöртöны;

2) телепрограмма (телепередача), радиопрограмма (радиопередача) сутки чöжöн транслируйтан кад;

3) вонас öтувъя мында эфирнöй кад;

4) юöртан улö веськалан мутас;

5) телеканаллöн да радиоканаллöн тематика, эфирын сёрнитантор.

Сэтшöм случай дырйи, кор индöм бöръян критерийясыс öткодьöсь, сэки бöрйöны унджык аудиторияа телеканал либö радиоканал.

**5 статья. Ставлы восьса телеканалöн да радиоканалöн парламентскöй партияяслысь удж петкöдлöм дорö корöмъяс**

1. Парламентскöй партияяслöн удж йылысь юöртöны ставлы восьса телеканал да радиоканал пыр тайö Оланпаслысь корöмъяс тöд вылö босьтöмöн.

2. Телепрограммаясын (телепередачаясын), радиопрограммаясын (радиопередачаясын) парламентскöй партияяслöн удж йылысь артыштöма йöзöдны татшöм юöр:

1) парламентскöй партияяс, налöн юрнуöдан да мукöд орган, региональнöй юкöнъяс да парламентскöй партиялöн мукöд тэчаса юкöдув;

2) парламентскöй партия органъяслöн юрнуöдысьяс, парламентскöй партияса региональнöй юкöнъяслöн юрнуöдысьяс;

3) Коми Республикалöн Государственнöй Сöветса депутатъяс, кодъяс пырöны парламентскöй партияса фракцияясö, а сiдзжö Коми Республикалöн Государственнöй Сöветса депутатъяс – парламентскöй партияö пырысьяс;

4) парламентскöй партияса депутатскöй öтувъясö (фракцияясö) пырысь муниципальнöй юкöнлöн бöрйöм органъясса депутатъяс, а сiдзжö муниципальнöй юкöнъяслöн бöрйöм органъясса депутатъяс – парламентскöй партияö пырысьяс;

5) Коми Республикаса Государственнöй Сöветын парламентскöй партияясса фракцияяс, муниципальнöй юкöнлöн бöрйöм органын парламентскöй партияясса депутатскöй öтувъяс (фракцияяс).

3. Тайö статьяса 2 юкöнлöн 2 – 4 пунктъясын индöм йöзлöн удж йылысь, мый абу йитчöма парламентскöй партиялöн уджкöд, мый оз инды сiйö йöзсö лöсялана парламентскöй партия дорö, оз ков пыртны парламентскöй партиялöн уджö, да тайö юöр вылö видзöм эфирнöй кад бöрся контрольыс да учётыс абу тайö Оланпаслöн 6 статья серти.

4. Тайö статьяса 2 юкöнлöн 2 – 4 пунктъясын индöм йöзлöн сёрни да выступайтöм дырйи (сёрни юкöн да выступайтöм юкöн) дырйи телепрограммаын (телепередачаын) колö гижны титръяс, радиопрограммаын (радиопередачаын) - гöгöрвоöдан сяма юöр, кöнi висьталöны лöсялана партияö сiйö йöзыслысь пырöмсö.

**6 статья. Парламентскöй партияяслысь налöн удж йылысь ставлы восьса телеканал да радиоканал пыр юöртiгöн öткодьлун гарантируйтöм бöрся контроль**

1. Парламентскöй партияяслысь ставлы восьса телеканал да радиоканал пыр налöн удж йылысь юöртiгöн öткодьлун гарантируйтöм бöрся контроль нуöдö Коми Республикаса бöрйысян комиссия тайö Оланпас да «Политическöй партияяс йылысь» Федеральнöй оланпас серти.

2. Телепрограммаясын (телепередачаясын), радиопрограммаясын (радиопередачаясын) быд парламентскöй партиялöн удж йылысь юöртöм вылö öти календарнöй тöлысьöн видзöм эфирнöй кад арталан пöрадоксö да методикасö вынсьöдöны Коми Республикаса бöрйысян комиссиялöн решениеöн Коми Республикаса олöмö пöртысь власьт органкöд сёрнитчöмöн, кодöс уполномочитöма Коми Республикаса Правительство (водзö – уполномочитöм орган).

Эфирнöй кад арталан методикаын колö артыштны татшöмтор, уна-ö юöрыс, кытчö пырö тайö Оланпаслöн 5 статьяса 2 юкöнын индöм юöр, дыр-ö юöртöны сы йылысь, а сiдзжö уна-ö сёрнилöн да выступайтöмлöн (сёрни да выступайтöм юкöнъяслöн ) öтувъя хронометражыс тайö Оланпаслöн 5 статьяса 2 юкöнлöн 2 – 4 пунктъясын индöм йöзлöн.

Коми Республикаса бöрйысян комиссиялöн решениеöн уполномочитöм органкöд сёрнитчöмöн вермасны вынсьöдны быд парламентскöй партиялöн удж йылысь юöртöм вылö эфирнöй кад арталан пöрадок да методика дорö и мукöд корöм.

3. Медым урчитны парламентскöй партияяслöн удж йылысь юöртöм вылö öти календарнöй тöлысьöн эфирнöй кад видзöм кузя помшуöмъяс, Коми Республикаса бöрйысян комиссия котыртö уджалан группа.

Уджалан группаö пырöны Коми Республикаса бöрйысян комиссияö вына гöлöс правоа кык пырысь, а сiдзжö быд парламентскöй партиясянь, уполномочитöм органсянь, ставлы восьса телеканалсянь да радиоканалсянь öти мортöн. Уджалан группаöн юрнуöдö Коми Республикаса бöрйысян комиссияö пырысь. Уджалан группалöн уджалан пöрадок вынсьöдсьö Коми Республикаса бöрйысян комиссияöн.

4. Сэтшöм случай дырйи, кор Коми Республикаса бöрйысян комиссия казялö парламентскöй партияяслöн öтмында юöртöм йылысь уджын öти календарнöй тöлысьöн корöмъяс торкалöмсö, сэки сiйö примитö лöсялана парламентскöй партия серти тырмытöм эфирнöй кад компенсируйтны коланлун йылысь решение да мöдöдö индöм решениесö ставлы восьса телеканаллы да радиоканаллы.

Сэтшöм случай дырйи, кор тырмытöм эфирнöй кад компенсируйтны эм позянлун сöмын лöсялана бöрйысян кампания, референдум кампания заводитчан лунсянь бöрйысьöмъяс, референдум серти помшуöмъяс официальнöя йöзöдан лунöдз, сэки тайö решениесö примитöны бöрйысьöмъяс, референдум серти помшуöмъяс официальнöя йöзöдöм бöрын.

5. Ставлы восьса телеканал да радиоканал, кодъяслы воис Коми Республикаса бöрйысян комиссиялöн тайö статьяса 4 юкöнын индöм решение, решение воан лунсянь 30 лунöн компенсируйтöны тырмытöм эфирнöй кадсö лöсялöмöн ставлы восьса телеканалын да радиоканалын лöсялана парламентскöй партия серти, сэтшöм случай кындзи, мый артыштöма тайö статьяса 6 юкöнöн.

6. Кор Коми Республикаса бöрйысян комиссиялöн тайö статьяса 4 юкöнын индöм решениекöд абу сöгласöсь, ставлы восьса телеканаллöн да радиоканаллöн эм право сiйöс пöлучитан лунсянь 10 лунöн гижöмöн юöртны та йылысь Коми Республикаса бöрйысян комиссияöс татшöм сöгласитчытöмсö подулалöмöн гöгöрвоöдöмöн.

Коми Республикаса бöрйысян комиссия уведомление пöлучитöмсянь 10 лунöн выльысь видлалö парламентскöй партияяслöн удж йылысь юöртöм вылö лöсялана календарнöй тöлысьöн эфирнöй кад видзöм кузя помшуöмъяс йылысь юалöм.

Сэтшöм случай дырйи, кор Коми Республикаса бöрйысн комиссия примитö решение, кöнi бара урчитö парламентскöй партияяслöн öтмында юöртöм йылысь уджын корöмъяс торкалöмсö, сэки ставлы восьса телеканал да радиоканал компенсируйтö тырмытöм эфирнöй кадсö лöсялöмöн телеканалын да радиоканалын лöсялана парламентскöй партия серти сiйö решениесö примитан лунсянь 20 лунöн.

7. Коми Республикаса бöрйысян комиссиялöн эм право корны да босьтны ставлы восьса телеканалсянь да радиоканалсянь юöр, мый колö, медым примитны ставлы восьса телеканалöн да радиоканалöн парламентскöй партияяслöн удж йылысь öтмында юöртöм йылысь решение.

8. Ставлы восьса телеканалöн да радиоканалöн парламентскöй партияяслöн удж йылысь öткодьлун гарантируйтöм йылысь воддза календарнöй воысь юöр йöзöдö Коми Республикаса бöрйысян комиссия «Республика», «Коми му» газетъясын, йöзöдöны Коми Республикаса официальнöй сайтын «Öтуввез» сетьын быд во мунан вося тöвшöр тöлысьлöн 31 лунысь оз сёрджык.

**7 статья. Кывкöртöд**

1. Тайö Оланпасыс вынсялö сiйöс официальнöя йöзöдöмсянь дас лун кольöм бöрын, тайö Оланпаслöн 5 статья, 6 статьяса 1,4 – 7 юкöнъяс кындзи.

Тайö Оланпаслöн 5 статья, 6 статьяса 1,4 – 7 юкöнъяс вынсялöны 2010 во вöльгым тöлысь 1 лунсянь.

2. Парламентскöй партияяслысь öткодьлун гарантируйтöм йылысь юöрсö, кор 2010 вося вöльгым тöлысьысь налöн удж йылысь юöртöны ставлы восьса телеканал да радиоканал пыр, йöзöдöны 2011 воын косму тöлысь 15 лунысь оз водзджык да 2011 вося ода-кора тöлысь 15 лунысь оз сёрджык.

3. Коми Республикаса Юралысьлы, Коми Республикаса бöрйысян комиссиялы примитны тайö Оланпассö збыльмöдöм могмöдысь правовöй актъяс.

Коми Республикаса Юралысь В.М.Гайзер

Сыктывкар

2010 вося сора тöлысь 1 лун

70-РЗ №

Вуджöдiс Кузнецова Н.А., 10 296 пас